Pentru persoanele care nu au avut ocazia să te cunoască ne poţi spune câteva 
lucruri despre tine? 


Potrivit unei caracterizări de grup dintr-o carte de numerologie: nonconformist, îşi 
susține ferm propriile convingeri și ideea de a trăi în perfect acord cu ele. 


Crezi că scrisul te-a schimbat într-un anumit fel? 
Mai responsabil față de actul scrierii. 
Cine este sau a fost mentorul în această pasiune a scrisului? 


Nu văd scrisul ca pasiune. Pasiunea este un exces. Pe termen scurt, excesul 
poate fi pozitiv. Nu pe termen lung. Este deosebirea dintre Vulcan și Vesta, Ares 
și Atena. Văd scrisul ca mediu pentru frumusețe și adevăr, ceea ce nu înseamnă 
că mereu coincid.Mentorii, deci: frumusețea și adevărul. 


Poţi să ne spui în trei cuvinte cum este viața unui om care a publicat o carte? 
Este la fel. 

Ai nevoie de un loc special unde să scrii? 

Un loc unde pot folosi telefonul mobil. 

Ce te-a inspirat atunci când ai scris „O sinucidere amânată”? 


Un text de ficţiune cuprinde și experienţe de viață și livrești care ar putea fi 
considerate surse de inspiraţie.Pentru această carte nu a fost o inspirație iniţială, 
nu a fost premeditat. Ca în cazul poeziilor, mi-au venit câteva cuvinte în minte, 
scriindu-le ca și cum ar fi dictate. Continuarea este un exerciţiu de imaginație, un 
film căruia îi descoperi, treptat, scenariul. 


Crezi că titlul este important pentru impactul cărţii? 


Titlul e, într-un fel, reclama cărții. Dacă privim cartea ca o electrocardiogramă, 
titlul este o secvență, în ecou, a acesteia. Însă în primul rând este un element de 
identificare. Să zicem că în urma cuiva rămâne un manuscris literar fără titlu. 
Acesta va fi suplinit de către editor. Recepţia textului va fi determinată de el însuși, 
nu de titlul dat de către editor. Sau — ne place de o persoană, cum arată, cum se 
poartă, cum vorbește, dar nu-i cunoaștem numele. Când îl aflăm, poate ne sună 


bine sau poate nu. Dar nu ne va schimba părerea despre acea persoană, dorința 
de a stabili o relație. Numele va servi doar ca element de identificare. 


Ai citit o carte care să te inspire să scrii? 


Prima și ultima carte care m-a inspirat să scriu a fost abecedarul. Celelalte m-au 
inspirat să gândesc. Nu scriu pentru că alții au scris. Scriu din necesitate, e un 
dat. 

